પોલીસ અને મ્યુનિ. તંત્ર મોટાં માથાંઓને છાવરવા જેસીબીચાલક જેવા નાના કર્મચારીને બલિનો બકરો બનાવાશે તેવું લોકમુખે ચર્ચાઇ રહ્યું છે. લોકો સ્પષ્ટપણે એવું માને છે કે નિકોલમાં ઓપરેશન ડિમોલિશન બાદ પોલીસ અને કોર્પોરેશન વચ્ચેની ગુપ્ત સમજૂતી અનુસાર હવે ઓપરેશન ઢાંકપિછોડો ચાલી રહ્યું છે એટલે ૪૮-૪૮ કલાક બાદ પણ ગુનેગારોનાં નામ મેળવવા કે આપવામાં આટલો વિલંબ થઇ રહ્યો છે. જે પ્રકારે નિકોલમાં ઓપરેશન ડિમોલિશન હાથ ધરાયું તેમાં કોર્પોરેશનના ઉત્તર ઝોનના ડેપ્યુટી કમિશનર કિશોર બચાણીથી લઇને એસ્ટેટ વિભાગના આસિ. ટીડીઓ શિંગાડા સહિતના ઉચ્ચ અધિકારીઓ સીધા જવાબદાર છે. આમાં એક અને એક બરાબર બે જેવું સાવ સીધુંસાદું ગણિત છે. તેમ છતાં સત્તાધીશો કેમ કારણ વગરના ગુણાકાર-ભાગાકાર કરીને સમય બગાડી રહ્યા છે. કોર્પોરેશનના અત્યાર સુધીના ઇતિહાસની આ સૌથી મોટી કલંકિત ઘટના માટેના પ્રજાના ગુનેગારોને સંતાડવામાં આવી રહ્યા છે તેમ રોષભેર લોકમુખે ચર્ચાઇ રહ્યું છે.